title: "Sj\u00fc\u00fcren"
text: "Sj\u00fc\u00fcren (Pinus) hiar tu a n\u00e4\u00e4delbuumer (Pinophyta) faan det famile Pinaceae.\n\nBeskriiwang \n\nA miast sj\u00fc\u00fcren slacher waaks \u00fcs en buum, enkelten oober uk man \u00fcs en str\u00fck. Sj\u00fc\u00fcren san imergreen an stirme stark. Jo k\u00f6n 50 bit 60 m huuch wurd. Enkelt slacher k\u00f6n 4000 juar ual wurd.\n\nF\u00f6\u00f6rkemen \n\nSj\u00fc\u00fcren fanjst d\u00fc f\u00f6\u00f6raal \u00fc\u00fcb a nuurdelk eerdheleft, diar huar't ei tu hiat an wiat enooch as. Uun Korea an Japan stun sj\u00fc\u00fcren \u00fcs en s\u00fcmbool f\u00f6r kr\u00e4\u00e4ft, d\u00fclaghaid an en loong leewent. Uun Sjiina t\u00e4\u00e4lt a sj\u00fc\u00fcrenbuum m\u00e4 at plum an a bambus tu a 'trii frinjer faan a wonter'.\n\nAm en stak lun m\u00e4 buumer tu beplaantin, namt am hal sj\u00fc\u00fcren. Jo waaks gau an kem m\u00e4 en skraalen gr\u00fcnj turocht so \u00fcs uun a hias. Rian Monokult\u00fc\u00fcren k\u00f6n oober gau faan insekten bef\u00e4\u00e4len wurd an braan uk gau.\n\nSlacher \n\n ufdialang Pinus\n onerufdialang Pinus (Europa, Aasien, Nuurdameerikoo (uastk\u00fcst), Kuuba)\n onerufdialang Pinaster (Madlunsia, Kanaaren, Himalaya)\n\n ufdialang Trifoliae\n onerufdialang Contortae (Nuurdameerikoo)\n onerufdialang Australes (Madelameerikoo, Kariibik)\n onerufdialang Ponderosae (Nuurdameerikoo (waastk\u00fcst), Mexiko)\n\n ufdialang Parrya \n onerufdialang Balfourianae (Nuurdameerikoo (waasten))\n onerufdialang Cembroides (Nuurdameerikoo (s\u00fc\u00fcdwaasten), Mexiko)\n onerufdialang Nelsoniae (Mexiko)\n\n ufdialang Quinquefoliae\n onerufdialang Gerardianae (Uastaasien, Himalaya)\n onerufdialang Krempfianae (Vietnam))\n onerufdialang Strobus (Nuurdameerikoo, Europa, Aasien)\n\nNat \n\nAt sj\u00fc\u00fcrenholt as lacht. Hat woort br\u00fckt \u00fcs bauholt of uk f\u00f6r boosler, stuuler an skaaben. Det miast papiir as faan sj\u00fc\u00fcrenholt maaget. Enkelt slacher haa sok grat siad, dat at sogoor eden woort.\n\nLuke uk diar\n\nFutnuuten \n\nPinaceae"